মাঠে একের পর এর রেকর্ড চূর্ণ করে চলেছেন বিরাট কোহলি। মাঠের বাইরেও যে কোনও অংশে কম যান না ভারত অধিনায়ক, এবার দেখা গেল সেটাই। সোশ্যাল মিডিয়ায় ভক্তসংখ্যা বাড়ার নিরিখে স্বয়ং প্রধানমন্ত্রীকেও হারিয়ে দিলেন তিনি!
জানা গিয়েছে, ভারতে টুইটারে সবচেয়ে বেশি মানুষ ফলো করেন নরেন্দ্র মোদীকে। প্রতি বছরই বৃদ্ধি পায় তাঁর ফলোয়ারের সংখ্যা। তবে টুইটারে ফলোয়ার বৃদ্ধির হারের নিরিখে এবছর মোদীকে টেক্কা দিয়েছেন কোহলি। টুইটারের প্রকাশিত রিপোর্ট থেকে দেখা গিয়েছে,  চলতি বছর ৪ ডিসেম্বর পর্যন্ত মোদীর ফলোয়ার ৫২ শতাংশ বৃদ্ধি পেয়ে ২০১৬-র ২৪.৬ মিলিয়ন থেকে হয়েছে ৩৭.৫ মিলিয়ন (প্রতি মিলিয়ন ১০ লক্ষ)। এই একই সময়ে কোহলির ফলোয়ার সংখ্যা বৃদ্ধির হার ৬১ শতাংশ। গত বছর কোহলির ফলোয়ার সংখ্যা ছিল ১২.৯ মিলিয়ন। এ বছর তা বেড়ে দাঁড়িয়েছে ২০.৮ মিলিয়ন।
এছাড়াও প্রাক্তন ক্রিকেটার সচিন তেন্ডুলকরের ফলোয়ার বৃদ্ধির হার ৫৬ শতাংশ। সেদিক থেকে মোদীকে টেক্কা দিয়েছেন সচিনও। জানা গিয়েছে, টুইটারে ফলোয়ার সংখ্যার নিরিখে এবারই প্রথম ১০ ভারতীয়র মধ্যে চলে এসেছেন সচিন ও কোহলি।
এছাড়া অমিতাভ বচ্চন, শাহরুখ খান, দীপিকা পাড়ুকোনের মতো বলিউড তারকারাও এই তালিকায় রয়েছেন।